เคยมีโอกาสได้ทานอาหารร้านนี้ตั้งแต่ที่ร้านอยู่ที่หลังสวนค่ะ ครั้งนั้นได้ทานแค่ขนมกับชาเขียวค่ะ คือตัวร้านบรรยากาศดี แต่ขนมไม่ค่อยถูกปากเท่าไหร่ คราวนี้ทราบข่าวมานานแล้วว่าทางร้านย้ายร้าน ทางร้านย้ายจากที่หลังสวนมาเป็นทำเลบนถนนเฟื่องนคร ย่านเก่าแก่แต่ยังคงความคลาสสิคไว้อย่างครบถ้วน

-บรรยากาศ-
ตัวร้านเป็นอาคารตึกแถวขนาด 1 ห้อง แตกต่างจากอาคารรอบข้างโดยที่ทางร้านทำหน้าร้านเป็นสีขาว มีช่องหน้าต่างบานกระจกเล็ก และประตูไม้บานใหญ่ ภายในร้านค่อนข้างโล่ง ตกแต่งเรียบง่ายแต่แฝงด้วยความอบอุ่น มีโต๊ะเก้าอี้ และบาร์ซึ่งติดกับโซนครัว ทำให้เรารู้สึกเหมือนได้ไปทานอาหารที่บ้านเพื่อน

-เมนูของทางร้าน-
อาหารจานเดียวที่มีทั้งสลัด พาสต้า ข้าวหน้าต่างๆ เบเกอรี่ และเครื่องดื่ม

-เมนูที่ได้ทาน-
ด้วยความที่อยากทานสลัดมาหลายวันวันนี้เลยจัด "สลัดผักกับซอสครีมไข่ปลารสเผ็ดกับแซลม่อนรมควัน" (165 บาท) สลัดผักใบเขียวที่ทางร้านจะคลุกเคล้ากับสลัดครีมไข่ปลา กับบีทรูทหั่นชิ้นพอคำ และมะเขือลูกเล็ก โรยพริกไทยดำบดและงาดำหอมๆ รสชาติสลัดจะออกเผ็ดนิดเดียวค่ะ รสชาติมันๆ หอมๆ มีไข่ปลาเม็ดเล็กกรึบๆตอนทาน ส่วนตัวคอนแรกทานแล้วรู้สึกเลี่ยนไป แต่พอทานกับบีทรูท มะเขือ และแซลม่อนรมควันหอมๆ รสชาติเข้ากันดีค่ะ ทางร้านให้มาเยอะ ทานคนเดียวเกลี้ยงเลยค่ะ

ส่วนเครื่องดื่มเลือกเป็น "ช็อคโกแล็ตเย็น" (70 บาท) ทางร้านชงเป็นช็อคโกแล็ตเข้มข้น หอมๆ หวานกำลังดี เสิร์ฟใส่น้ำแข็งมาเย็นๆ ใส่ในแก้วพลาสติกที่มีปลอกกระดาษปั๊มตราร้าน รสชาติดีเลยค่ะ

และได้ซื้ออาหารมาทานที่ร้านด้วย เริ่มจาก "ข้าวหน้าปลาแซลม่อนย่างและคาคูนิ" (135 บาท) แซลม่อนสดหั่นชิ้นย่างกับหมูสามชั้นตุ๋นซอสเข้มข้นเสิร์ฟบนข้าวนุ่มๆ กับไข่ออนเซ็น ราดซอสเข้มข้น ข้าว ปลาแซลม่อน หมูสามชั้นตุ๋มมีมันมีเนื้อนุ่มๆ ไข่ลวก กับซอสเข้ากันดีค่ะ ตัดเลี่ยนได้ด้วยซอสคล้ายพริกน้ำส้มที่ทางร้านให้มาด้วยค่ะ

"สปาเก็ตตี้คาโบนาร่า ออริจินัล" (135 บาท) เส้นสปาเก็ตตี้เส้นเล็กลวกมาแบบเหนียวกำลังดี ผัดกับเบค่อน ท็อปด้วยไข่ลวก รสชาติอร่อยค่ะ ส่วนตัวรู้สึกว่าแห้งไปหน่อย ทางร้านให้เบค่อนมาเยอะดี

"สปาเก็ตตี้ผัดซอสมิโสะกับปลาแซลม่อน" (135 บาท) เส้นปาเก็ตตี้ต้มแบบเหนียว กำลังดีผัดมิโสะใส่ต้นหอมซอย งา และสาหร่ายหั่นฝอย รสชาติออกเค็มๆหอมๆ อร่อยค่ะ

-การบริการ-
เจ้าของร้านบริการเองค่ะ จะคอยสอบถามว่าอาหารอร่อยมั๊ย

-การเดินทาง-
ร้านอยูบนถนนเฟื่องนคร ตรงข้ามธนาคารออมสิน สาขากระทรวงมหาดไทยค่ะ

-ที่จอดรถ-
ไม่มีที่จอดรถ

KiMCHi WaSaBi
12/05/2016